CELEX: 
Language: sl
Date: 2021-05-06 00:00:00
Title: DELEGIRANA UREDBA KOMISIJE (EU) …/… o podaljšanju prehodnega obdobja iz prvega pododstavka člena 89(1) Uredbe (EU) št. 648/2012 Evropskega parlamenta in Sveta

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) št. 648/2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (EMIR) določa začasno izvzetje iz obveznosti kliringa za pokojninske sheme, ki izpolnjujejo določena merila. To prehodno obdobje je določeno v skladu s členom 89(1) EMIR in centralnim nasprotnim strankam (CNS), pokojninskim shemam in klirinškim članom zagotavlja dodaten čas, da razvijejo izvedljive tehnične rešitve, ki bi pokojninskim shemam omogočile, da izpolnijo pozive CNS k doplačilu gibljivega kritja v obliki denarnih sredstev. 
            
            
               Začasno izvzetje je bilo z leti podaljšano, saj se ni pojavila nobena izvedljiva tehnična rešitev. Z nedavno revizijo uredbe EMIR (Uredba (EU) št. 834/2019, v nadaljnjem besedilu: EMIR Refit) je bilo izvzetje podaljšano do 18. junija 2021. V skladu s členom 85(2) ga je mogoče nadalje podaljšati za največ dve leti z dvema delegiranima aktoma Komisije, medtem ko končni cilj uredbe ostaja centralni kliring za pokojninske sheme.
            
            
               Komisija s tem delegiranim aktom predlaga podaljšanje obstoječega izvzetja za dodatno leto.
            
            
               2.POSVETOVANJA PRED SPREJETJEM AKTA
            
            
               EMIR Refit zagotavlja celovit okvir za oceno napredka pri iskanju izvedljivih rešitev. Komisija mora v skladu s členom 85(2) pripraviti letna poročila, v katerih oceni, ali so bile razvite izvedljive tehnične rešitve za prenos zavarovanja z denarnimi in nedenarnimi sredstvi kot gibljivega kritja v okviru pokojninskih shem in potrebo po morebitnih ukrepih za spodbujanje teh izvedljivih tehničnih rešitev. ESMA mora v sodelovanju z EIOPA, EBA in ESRB Komisiji predložiti letna poročila o tej temi, s čimer prispeva k oceni Komisije. Poleg tega mora Komisija ustanoviti strokovno skupino, ki jo sestavljajo predstavniki CNS, klirinških članov, pokojninskih shem in drugih zadevnih strani, za spremljanje njihovih prizadevanj in oceno napredka pri razvoju izvedljivih tehničnih rešitev, ki bi olajšale kliring pogodb o izvedenih finančnih instrumentih OTC v okviru pokojninskih shem. 
            
            
               Komisija je poročili ESMA prejela aprila in decembra 2020. ESMA je med 2. aprilom in 15. junijem 2020 organiziral tudi javno posvetovanje, da bi zbral najrazličnejša mnenja in podatke, ki jih je upošteval v svojem decembrskem poročilu. 
            
            
               Komisija je srečanja strokovne skupine organizirala oktobra 2019 ter aprila in novembra 2020, septembra 2020 pa je objavila svoje prvo poročilo sozakonodajalcema (COM(2020) 574 final z dne 23. septembra 2020). Komisija je v poročilu ugotovila, da so zadevne zainteresirane strani z leti dosegle napredek pri iskanju rešitev: nekatere CNS so zlasti razvile ali razvijajo vrste „olajšanega dostopa“ do trgov repo poslov, za katere je bil opravljen kliring, na katerih bi lahko pokojninske sheme izmenjale zavarovanje z denarnimi sredstvi
                  1
               , nekatere pokojninske sheme pa kot stranke klirinških članov že prostovoljno izvajajo kliring dela svojih izvedenih finančnih instrumentov. V navedenem poročilu je bilo poudarjeno tudi, da težavo za pokojninske sheme še vedno predstavlja potreba po predložitvi gibljivega kritja v obliki denarnih sredstev v primeru pretresov na trgu, ko lahko zahteve CNS po kritju v obliki denarnih sredstev postanejo velike in se pokojninske sheme morda ne bodo vedno mogle zateči na repo trg. 
            
            
               Javno posvetovanje, ki ga je organiziral ESMA, je na splošno potrdilo zgoraj navedene ugotovitve. Poleg tega so bili v okviru tega javnega posvetovanja predstavljeni številni predlogi, da bi se poskusila rešiti preostala vprašanja, in sicer na eni strani potreba po nadaljnji operativni izpopolnitvi modelov dostopa, ki so jih vzpostavile nekatere CNS, na drugi strani pa možnost, da se preučijo nekatere ciljno usmerjene regulativne spremembe, ki bi lahko prispevale k olajšanju centralnega kliringa za pokojninske sheme. Glede na to ESMA v svojem decembrskem poročilu v sodelovanju z EIOPA, EBA in ESRB predlaga, da se začasno izvzetje podaljša še za eno leto, in sicer do junija 2022, da se zagotovi dovolj časa za nekatere nadaljnje izboljšave. 
            
            
               Službe Komisije so se o predlogu delegiranega akta o podaljšanju izvzetja iz centralnega kliringa za pokojninske sheme za eno leto posvetovale s strokovno skupino Evropskega odbora za vrednostne papirje. S tem postopkom posvetovanja je bilo doseženo široko soglasje o predlogu. Nekatere države članice so poudarile potrebo po sodelovanju s sektorjem in evropskimi nadzornimi organi, da bi se izognili nadaljnjim podaljševanjem.
            
            
            
               Osnutek delegiranega akta je bil objavljen na portalu za boljše pravno urejanje s štiritedenskim obdobjem za pripombe. Prejeti so bili štirje odgovori, ki so vsi podprli podaljšanje izvzetja za eno leto in so vsebovali splošnejše pripombe o centralnem kliringu pokojninskih shem. Delegirana uredba po tem posvetovanju ni bila spremenjena.
            
            
               3.PRAVNI ELEMENTI DELEGIRANEGA AKTA
            
            
               Pravica do sprejetja delegiranega akta je določena s členom 85(2) Uredbe (EU) št. 648/2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (EMIR).
            
            
               DELEGIRANA UREDBA KOMISIJE (EU) …/…
            
            
               z dne 6.5.2021
            
            
               o podaljšanju prehodnega obdobja iz prvega pododstavka člena 89(1) Uredbe (EU) št. 648/2012 Evropskega parlamenta in Sveta
            
            
               (Besedilo velja za EGP)
            
         
         
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov
                  2
                in zlasti tretjega pododstavka člena 85(2) Uredbe,
            
            
               ob upoštevanju naslednjega:
            
            
               (1)Člen 89(1) Uredbe (EU) št. 648/2012 določa, da se za pogodbe o izvedenih o finančnih instrumentih OTC, ki objektivno merljivo zmanjšujejo investicijska tveganja, ki so neposredno povezana s finančno solventnostjo pokojninskih shem, in za subjekte, ustanovljene za zagotavljanje nadomestil članom pokojninskih shem v primeru neizpolnjevanja obveznosti, obveznost kliringa iz člena 4 navedene uredbe ne uporablja za prehodno obdobje do 18. junija 2021. To prehodno obdobje je bilo uvedeno, da bi se izognili negativnemu učinku centralnega kliringa pogodb o izvedenih finančnih instrumentih na pokojnine bodočih upokojencev in da bi se zagotovil čas za razvoj izvedljivih tehničnih rešitev za prenos zavarovanja z denarnimi in nedenarnimi sredstvi kot gibljivega kritja v okviru pokojninskih shem.
            
            
               (2)V skladu s tretjim pododstavkom člena 85(2) Uredbe (EU) št. 648/2012 je Komisija pooblaščena, da navedeno prehodno obdobje dvakrat podaljša, vsakič za eno leto, če Komisija ugotovi, da takšne izvedljive tehnične rešitve še niso bile razvite in da negativni učinek centralnega kliringa pogodb o izvedenih finančnih instrumentih na pokojnine bodočih upokojencev ostaja nespremenjen. V skladu s prvim pododstavkom člena 85(2) navedene uredbe mora Komisija do zadnjega podaljšanja prehodnega obdobja pripraviti letna poročila, v katerih oceni, ali so bile take izvedljive tehnične rešitve razvite in ali je treba sprejeti kakršne koli ukrepe za spodbujanje teh izvedljivih tehničnih rešitev.
            
            
               (3)Komisija je svoje prvo poročilo sprejela
                  3
                23. septembra 2020. V tem poročilu je poudarjeno, da si udeleženci na trgu v zadnjih letih prizadevajo razviti takšne izvedljive tehnične rešitve in da so nekatere pokojninske sheme začele prostovoljno izvajati centralni kliring dela svojih izvedenih finančnih instrumentov. V poročilu je bilo ugotovljeno, da je za pokojninske sheme ključni izziv, ki ostaja, potreba po predložitvi gibljivega kritja v obliki denarnih sredstev v primeru pretresov na trgu, ko bi lahko CNS od njih zahtevale, da predložijo znatne zneske gibljivega kritja.
            
            
               (4)V skladu z drugim pododstavkom člena 85(2) Uredbe (EU) št. 648/2012 se prav tako zahteva, da Evropski organ za vrednostne papirje in trge (ESMA) v sodelovanju z Evropskim organom za zavarovanja in poklicne pokojnine, Evropskim bančnim organom in Evropskim odborom za sistemska tveganja Komisiji predloži letna poročila, v katerih med drugim oceni, ali so si CNS, klirinški člani in pokojninske sheme ustrezno prizadevali in razvili izvedljive tehnične rešitve, ki omogočajo udeležbo takih shem v centralnem kliringu s predložitvijo zavarovanja z denarnimi in nedenarnimi sredstvi kot gibljivega kritja, vključno s posledicami teh rešitev za likvidnost trga in procikličnost ter njihovimi morebitnimi pravnimi ali drugimi posledicami. ESMA je v svojem poročilu z dne 17. decembra 2020 ugotovil, da so zadevne zainteresirane strani v preteklih letih preučile nekatere rešitve za ublažitev izzivov, s katerimi se soočajo pokojninske sheme, ki bi lahko skupaj podprle pokojninske sheme v običajnih in stresnih časih. Vendar je ESMA tudi ugotovil, da je treba te rešitve nadalje razviti oziroma bi v določenih primerih lahko zahtevale nekatere regulativne spremembe. ESMA je zato menil, da je treba prehodno obdobje podaljšati za eno leto.
            
            
               (5)Komisija ob upoštevanju poročila ESMA meni, da dejansko obstaja potreba po podaljšanju prehodnega obdobja za eno leto, da se omogoči dodelava in izpopolnitev predvidenih rešitev.
            
            
               (6)Prehodno obdobje iz člena 89(1) Uredbe (EU) št. 648/2012 bi bilo zato treba podaljšati.
            
            
               (7)Ta uredba bi morala začeti veljati čim prej, da se podaljša obstoječe prehodno obdobje pred njegovim iztekom ali čim prej po njem. Poznejši začetek veljavnosti bi privedel do pravne negotovosti za pokojninske sheme glede vprašanja, ali se morajo začeti pripravljati na prihodnje obveznosti kliringa –
            
            
               SPREJELA NASLEDNJO UREDBO:
            
            
               Člen 1
            
            
               Prehodno obdobje iz prvega pododstavka člena 89(1) Uredbe (EU) št. 648/2012 se podaljša do 18. junija 2022.
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 6.5.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        Pogodba o začasni prodaji (repo) je dogovor o prodaji vrednostnih papirjev po dani ceni skupaj z dogovorom o ponovnem odkupu teh vrednostnih papirjev po dogovorjeni ceni na poznejši datum. Trg repo poslov združuje podjetja, ki zagotavljajo zavarovanje v zameno za denarna sredstva, in podjetja, ki zagotavljajo denarna sredstva v zameno za zavarovanje.
               
               
                  
                     (2)
                  
                        UL L 201, 27.7.2012, str. 1.
               
               
                  
                     (3)
                  
                        Poročilo Komisije Evropskemu parlamentu in Svetu na podlagi člena 85(2) Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov, kakor je bila spremenjena z Uredbo (EU) št. 834/2019, o oceni, ali so bile razvite izvedljive tehnične rešitve za prenos zavarovanja z denarnimi in nedenarnimi sredstvi kot gibljivega kritja v okviru pokojninskih shem, in potrebo po morebitnih ukrepih za spodbujanje teh izvedljivih tehničnih rešitev (COM(2020) 574 final z dne 23. septembra 2020).